เงินบาทแข็งค่าสุดรอบ 21 เดือน
ธนาคารกรุงศรีอยุธยา รายงาน เงินบาทเช้านี้แตะ 32.36/38 แข็งค่าสุดรอบ 21 เดือน เงินไหลเข้า-ม็อบไม่รุนแรง
17 มี.ค. 2553

ธนาคารกรุงศรีอยุธยา รายงาน เงินบาทเช้านี้แตะ 32.36/38 แข็งค่าสุดรอบ 21 เดือน เงินไหลเข้า-ม็อบไม่รุนแรง
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.41/43 บาท/ดอลลาร์ ปรับแข็งค่าขึ้นอีกจากเมื่อวานนี้ที่ปิดตลาดที่ระดับ 32.44/46 บาท/ดอลลาร์ และหลังจากนั้นเงินบาทปรับตัวแข็งค่าไปอยู่ที่ 32.36/38 บาท/ดอลลาร์ ซึ่งถือเป็นการแข็งค่าสุดในรอบ 21 เดือน
ทิศทางเงินบาทวันนี้ยังแข็งค่าต่อ จากปัจจัยที่ตลาดมองว่าการชุมนุมของกลุ่มเสื้อแดงใกล้จะจบแล้ว ประกอบกับปัจจัยบวกจากที่รมว.คลังออกมาระบุว่าจะไม่ฟ้องเรียกค่าเสียหายย้อนหลังจากการแก้ไขสัญญาสัมปทานในอดีต รวมถึงกรณีที่ MSCI และ มอร์แกน สแตนเลย์ได้เพิ่มน้ำหนักการลงทุนหุ้นในกลุ่มประเทศที่เศรษฐกิจฟื้นตัว ซึ่งหนึ่งในนั้นคือประเทศไทย
"เป็น newhigh ในรอบ 21 เดือน บาทแข็งค่าขึ้นทุกวัน ตลาดมองว่าการชุมนุมน่าจะใกล้จบ และได้ปัจจัยจากที่จะไม่มีการฟ้องต่อของบริษัทที่เข้าไปเกี่ยวข้องกับหุ้น SHIN ส่งผลให้หุ้นไทยเมื่อวานนี้บวกเยอะ ประกอบกับต่างชาติปรับเพิ่มน้ำหนักการลงทุนในไทย่" นักบริหารเงิน ระบุ
ส่วนสกุลเงินต่างประเทศช่วงเปิดตลาดเช้านี้ เงินเยนอยู่ที่ระดับ 90.38/40 เยน/ดอลลาร์ ส่วนเงินยูโรอยู่ที่ 1.3767/3769 ดอลลาร์/ยูโร
นักบริหารเงิน มองว่า วันนี้เงินบาทจะเคลื่อนไหวอยู่ในกรอบ 32.30-32.45 บาท/ดอลลาร์